Politiet tog ingen chancer, da tre personer blev standset med pistol- og automatvåben-attrapper i Aarhus

Tre yngre mænd blev søndag aften anholdt på Grøndalsvej tæt ved Jyllands-Posten i Viby. Det oplyser Østjyllands Politi.

Mændene blev opdaget af en politipatrulje omkring kl. 19.38, men da politibetjentene ville foretage et rutinetjek af bilen, flygtede de tre mænd fra stedet.

Det lykkedes dog at stoppe bilen efter en kort biljagt, og da politibetjentene kiggede ind i bilen, sad den ene af mændene med en maskinpistollignende genstand i skødet.

En nærmere undersøgelse af bilen og de tre mænd viste heldigvis, at der var tale om en attrap.

- De fandt også en pistolattrap i handskerummet, oplyser politiinspektør Bent Preben Nielsen til Ekstra Bladet.

Han kalder det ualmindeligt tankeløst at køre rundt omkring Jyllands-Posten med pistol-attrapper i bilen.

- Som verden er lige nu, svarer det vel til at gå ind i en lufthavn med en pistol-attrap, siger Bent Preben Nielsen.

Siden terrorangrebene i Paris i sidste uge har sikkerhedsniveauet omkring Jyllands-Posten og tegner Kurt Westergaard været skærpet.

- Vi kører med et højt sikkerhedsniveau omkring de steder, så det er meget tilfredsstillende, at vi får stoppet de tre personer så hurtigt, siger politiinspektøren.

De tre anholdte på 21, 21 og 19 år, der alle har anden etnisk oprindelse end dansk, er ifølge politiet kendt som småkriminelle hashhandlere.

- Jeg ved ikke, om der var en dybere mening med, at de kørte rundt med attrapperne, men det skal nok mere ses i lyset af, at de også sælger hash, siger Bent Preben Nielsen.

De tre mænd er sigtet for trusler på livet, da de kørte rundt med synlige 'våben' i umiddelbar nærhed af Jyllands-Posten og Kurt Westergaard.

De er desuden sigtet for hæleri, da politiet mener, at attrapperne stammer fra et indbrud.

Under efterfølgende ransagning i mændenes hjem fandt politiet peberspray, ulovligt fyrværkeri og hash.

De tre mænd er løsladt efter endt afhøring.